ઑફિસના આ હલ્લાબોલ વચ્ચે પણ આજે હું શાંત છું…. એકલી છું…. અને મજાની વાત એ છે કે, આ એકલતા મને એ આનંદ આપી રહી છે જે ક્યારેક જ મેં અનુભવ્યો છે. એવું કેમ હશે ? મારી પ્રકૃતિ તો એવી નથી કે હું એકલતામાં ખુશ રહી શકું. તો પછી, કેમ ?….કેમ, આજે મને દોસ્તોની સાથે વાતો કરવા કરતાં ‘સ્વ’ની સાથે સમય પસાર કરવાનો વધુ આનંદ થઈ રહ્યો છે ? આ સમય કંઈક ખાસ મેળવવાની અનુભૂતિ આપી રહ્યો છે. પણ હા, એનો જવાબ મને મળી રહ્યો છે… ઈનફેક્ટ કોઈક આપી રહ્યું છે. લે, વળી કોઈક કેમ ? તે તો મારું જ અસ્તિત્વ છે ને ! એ અસ્તિત્વ છે જે પળેપળ મારી રોમરોમમાં ખુશી ફેલાવી રહ્યું છે. તે મારું, મારું પોતાનું, મારા જીવમાં આવેલો જીવ, મારો અહેસાસ, મારી જ છાયા કે પછી કહો મારું જ સર્જન ! હા, જાણે હું સર્જનહાર બની ગઈ છું.